गरीब एवं जरूरतमंद व्यक्तियों को 5 रुपए में पौष्टिक भोजन मिलेगा
राज्य शासन ने गरीब एवं जरूरमंद व्यक्तियों को सस्ती दरों पर पौष्टिक भोजन उपलब्ध कराने के उद्देश्य से प्रदेश के मुख्यमंत्री की पहल पर स्वच्छ, सस्ता एवं पौष्टिक भोजन उपलब्ध कराने के लिए दीनदयाल रसोई योजना प्रारंभ की जा रही है। इस योजना के तहत 5 रुपए प्रति व्यक्ति की दर से भोजन सुबह 11 बजे से 3 बजे तक उपलब्ध कराया जाएगा। यह योजना नगरीय क्षेत्रों में अप्रेल माह से प्रारंभ की जाएगी। कलेक्टर चेंबर में मुख्यमंत्री शहरी अधोसंरचना योजना अंतर्गत दीनदयाल रसोई योजना क्रियान्वयन के संबंध में आयोजित बैठक के दौरान कलेक्टर डॉ. श्रीनिवास शर्मा ने इसकी जानकारी दी। बैठक में महाप्रबंधक उद्योग एसके पांडे, सिविल सर्जन डॉ. बीआर अग्रवाल, नगर पालिका सीएमओ कपिल खरे, खाद्य अधिकारी पीके पंडा तथा संयोजक आदिम जाति कल्याण शिखा सोनी मौजूद थे।
hin_Deva hin_Deva